CELEX: 32017R1172
Language: lv
Date: 2017-06-30 00:00:00
Title: Komisijas Īstenošanas regula (ES) 2017/1172 (2017. gada 30. jūnijs), ar ko groza Īstenošanas regulu (ES) Nr. 809/2014 attiecībā uz kontroles pasākumiem saistībā ar kaņepju audzēšanu

1.7.2017   
            
            
               LV
            
            
               Eiropas Savienības Oficiālais Vēstnesis
            
            
               L 170/87
            
         KOMISIJAS ĪSTENOŠANAS REGULA (ES) 2017/1172
   (2017. gada 30. jūnijs),
   ar ko groza Īstenošanas regulu (ES) Nr. 809/2014 attiecībā uz kontroles pasākumiem saistībā ar kaņepju audzēšanu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 58. panta 4. punktu un 62. panta 2. punkta e) apakšpunktu,
   tā kā:
   
               (1)
            
            
               Komisijas Īstenošanas regulas (ES) Nr. 809/2014 (2) 45. pantā un minētās regulas pielikumā ir paredzēti noteikumi par Δ9-tetrahidrokanabinola satura (turpmāk “THC saturs”) pārbaudi kaņepju šķirnēs. Minētie noteikumi būtu jāiekļauj Komisijas Deleģētajā regulā (ES) Nr. 639/2014 (3), kurā grozījumi izdarīti ar Deleģēto regulu (ES) 2017/1155 (4). Tāpēc Īstenošanas regulas (ES) Nr. 809/2014 45. pants un minētās regulas pielikums būtu jāsvītro no Deleģētās regulas (ES) 2017/1155 spēkā stāšanās dienas.
            
         
               (2)
            
            
               Noteikumi par kaņepju šķirņu noteikšanu un THC satura pārbaudi balstās uz pieņēmumu, ka kaņepes kā pamatkultūru audzē pavasarī, taču šie noteikumi nav pilnībā piemēroti tad, ja kaņepes audzē kā starpkultūru. Proti, 30. jūnijs kā pēdējais datums oficiālo sēklu etiķešu iesniegšanai, kā noteikts Īstenošanas regulas (ES) Nr. 809/2014 17. panta 7. punktā, ir pārāk agrs datums kaņepēm, ko audze kā starpkultūru. Ņemot vērā, ka minētā audzēšanas metode ir izrādījusies piemērota rūpnieciskajām kaņepēm un saderīga ar prasībām vides jomā, dalībvalstīm būtu jābūt iespējai noteikt vēlāku datumu attiecībā uz kaņepēm, ko audzē kā starpkultūru, bet tas nedrīkst būt vēlāks par 1. septembri.
            
         
               (3)
            
            
               Tādēļ Īstenošanas regula (ES) Nr. 809/2014 būtu attiecīgi jāgroza.
            
         
               (4)
            
            
               Šajā regulā paredzētie pasākumi ir saskaņā ar Tiešo maksājumu komitejas atzinumu,
            
         IR PIEŅĒMUSI ŠO REGULU.
   1. pants
   Īstenošanas regulu (ES) Nr. 809/2014 groza šādi:
   
               1)
            
            
               regulas 17. panta 7. punkta otro daļu aizstāj ar šādu:
               “Atkāpjoties no pirmās daļas c) apakšpunkta, etiķetes iesniedz vēlākais līdz 30. jūnijam, ja sēšana notiek pēc vienotā pieteikuma iesniegšanas galīgā termiņa. Tomēr, ja kaņepes audzē kā starpkultūru, etiķetes iesniedz līdz dalībvalstu noteiktajam datumam, bet ne vēlāk kā 1. septembrī. Ja šīs etiķetes ir jāiesniedz arī citām valsts iestādēm, dalībvalstis var noteikt, ka minētās etiķetes pēc iesniegšanas saskaņā ar minēto apakšpunktu atdod atpakaļ saņēmējam. Uz atdotajām etiķetēm izdara atzīmi, ka tās izmantotas pieteikuma iesniegšanai.”;
            
         
               2)
            
            
               regulas 45. pantu svītro;
            
         
               3)
            
            
               pielikumu svītro.
            
         2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 30. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 347, 20.12.2013., 549. lpp.
   
   
      (2)  Komisijas 2014. gada 17. jūlija Īstenošanas regula (ES) Nr. 809/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību (OV L 227, 31.7.2014., 69. lpp.).
   
      (3)  Komisijas 2014. gada 11. marta Deleģētā regula (ES) Nr. 639/2014, ar ko papildina Eiropas Parlamenta un Padomes Regulu (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar kuru groza minētās regulas X pielikumu (OV L 181, 20.6.2014., 1. lpp.).
   
      (4)  Komisijas 2017. gada 15. februāra Deleģētā regula (ES) 2017/1155, ar ko groza Deleģēto regulu (ES) Nr. 639/2014 attiecībā uz kontroles pasākumiem saistībā ar kaņepju audzēšanu, dažiem noteikumiem par zaļajiem maksājumiem, maksājumiem jaunajiem lauksaimniekiem, kuri kontrolē juridisku personu, atbalsta summas aprēķiniem uz vienu vienību brīvprātīga tiešā atbalsta ietvaros, maksājumtiesību daļām un dažām paziņošanas prasībām saistībā ar vienotā platībmaksājuma shēmu un brīvprātīgo saistīto atbalstu, un ar ko izdara grozījumus Eiropas Parlamenta un Padomes Regulas (ES) Nr. 1307/2013 X pielikumā (OV L 167, 30.6.2017., 1. lpp.).